Hof sê oor dwelmsaak teen Henri en sy meisieHenri van Breda en Daniella Janse van Rensburg in die hof (12 Oktober 2016) Foto: Maroela Media Eric Ntabazalila, woordvoerder van die Nasionale Vervolgingsgesag (NVG), het aan Maroela Media gesê die saak teen Van Breda en sy meisie, Daniella Janse van Rensburg, is teruggetrek. Volgens Ntabazalila moet Janse van Rensburg sielkundige sessies bywoon nadat sy glo verantwoordelikheid vir die dwelms aanvaar het. Daar is geen aanbeveling oor Van Breda gedoen nie. Die twee is op 5 September 2016 in hegtenis geneem op aanklag van die besit van dwelms nadat daar glo dagga in hul besit gevind is. Hulle het die volgende dag in die hof verskyn en Janse van Rensburg is op borgtog van R200 vrygelaat. Van Breda is op borgtog van R1 000 vrygelaat. Van Breda moet ook weer op 24 April in die hooggeregshof in Kaapstad verskyn waar hy teregstaan op die moord op sy ouers en broer, Martin (54), Teresa (55) en Rudi van Breda (22). Hy staan ook tereg op bykomende aanklagte van poging tot moord en regsverydeling. Van Breda (21) is op 14 Junie verlede jaar op borgtog van R100 000 vrygelaat in verband met die moordsaak nadat hy homself die vorige dag by die polisiestasie in Stellenbosch oorgegee het. Die staat voer aan dat Van Breda sy ouers en broer op 26 Januarie 2015 met ŉ byl vermoor het in die gesin se huis op die De Zalze-gholflandgoed buite Stellenbosch. Van Breda se suster, Marli van Breda (toe 16 jaar oud), is ook aangeval en met kritieke beserings na ŉ hospitaal gehaas. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Lees alle vorige berigte oor Henri van Breda op Maroela Media.